เอาด้วย! “แบงก์ชาติอาหรับ” เร่งขึ้นดบ. 0.50% ตามเฟด รับมือเงินเฟ้อพุ่ง
“แบงก์ชาติอาหรับ” ปรับขึ้นดบ. 0.50% ตามธนาคารสหรัฐฯ (เฟด) เร่งขึ้นดอกเบี้ย รับมือปัญหาเงินเฟ้อที่เพิ่มสูงขึ้นมากที่สุดในรอบหลายทศวรรษ
“แบงก์ชาติอาหรับ” ปรับขึ้นดบ. 0.50% ตามธนาคารสหรัฐฯ (เฟด) เร่งขึ้นดอกเบี้ย รับมือปัญหาเงินเฟ้อที่เพิ่มสูงขึ้นมากที่สุดในรอบหลายทศวรรษ
5 พ.ค. 2565

ผู้สื่อข่าวรายงานว่า ธนาคารกลางในกลุ่มประเทศอ่าวอาหรับ หรือ GCC ต่างพากันปรับขึ้นอัตราดอกเบี้ยนโยบาย หลังจากธนาคารกลางสหรัฐ (เฟด) ประกาศขึ้นอัตราดอกเบี้ย 0.50% ในการประชุมเมื่อวันที่ 3-4 พ.ค. 2565 ที่ผ่านมา เพื่อรับมือกับปัญหาเงินเฟ้อที่เพิ่มสูงขึ้นมากที่สุดในรอบหลายทศวรรษ
ทั้งนี้ สำนักข่าวรอยเตอร์รายงานว่า สกุลเงินของเกือบทุกประเทศในกลุ่ม GCC ผูกตัดกับดอลลาร์สหรัฐ ยกเว้นประเทศคูเวต ซึ่งตรึงสกุลเงินดีนาร์คูเวตเข้ากับตะกร้าสกุลเงินที่มีดอลลาร์สหรัฐเป็นหนึ่งในนั้น
โดยมีธนาคารกลางของซาอุดีอาระเบีย (SAMA), สหรัฐอาหรับเอมิเรตส์ (CBUAE), กาตาร์ และบาห์เรน ปรับขึ้นอัตราดอกเบี้ยหลัก 0.50% ส่วนธนาคารกลางคูเวตปรับอัตราดอกเบี้ยนโยบายขึ้น 0.25% สู่ระดับ 2% ซึ่งถือว่าคุมเข้มด้านการเงินน้อยกว่าเฟด
ขณะที่ SAMA ปรับขึ้นทั้งอัตราดอกเบี้ยซื้อคืนพันธบัตร (repo rate) และอัตราดอกเบี้ยซื้อคืนพันธบัตรโดยมีสัญญาขายคืน (reverse repo rate) ขึ้น 0.50% สู่ระดับ 1.75% และ 1.25% ตามลำดับ
ขณะเดียวกัน CBUAE กล่าวว่า อัตราดอกเบี้ยนโยบายจะเพิ่มขึ้น 0.50% สู่ระดับ 2.25% โดยมีผลตั้งแต่วันนี้เป็นต้นไป
ส่วนธนาคารกลางกาตาร์กล่าวว่าจะปรับขึ้นดอกเบี้ยเงินฝากและ repo rate ในอัตรา 0.50% สู่ระดับ 1.50% และ 1.75% ตามลำดับ โดยมีผลตั้งแต่วันนี้เป็นต้นไป และอัตราดอกเบี้ยเงินกู้จะปรับเพิ่มขึ้น 0.25% สู่ระดับ 2.75%